text: Sinchi muchuypi kawsaypas, tayta mamakunapa yachay wasiman pisi watalla risqanpas, iskay chunka wata chiqninakuypi kawsasqanchikpas allintam yanaparqun qhari wawakuna, warmi wawakuna, wayna sipaschakuna ima aswan muchuchiypiqa. Wawakunapa sunqun k'iriyqa (k'amispapas, maqaspapas, llumpay kayninta qichuspapas) kallanmi kikin wasipipas, yachay wasikunapipas, k'ikllukunapipas, maypipas. Sapa pachak tayta mamamanta 41si wawakunataqa maqanku. Sapa pachak warmi wawakunamanta yaqa 20 llumpay kaynin waqllisqa tarikun. Chaypiqa sapa 10manta 8llapas kikin wasipi tiyaqpas kikin ayllunpas. 11 watanmanta 14 watankama wiksayuq rikhuriq warmi wawakunamanta sapa 6 kikin ayllunpaq wawayuq, chayhinam warmi wawakunapa hatun llakin. Lima llaqtapipas, huk hatun llaqtakunapipas warmi irqikunapa llumpay kaynin waqllichiyqa qullqimantataq, anchatataq yapakuchkan. Maypichus qhuyakunapi llamk'aypas, achkanpi chakrakuna ruraypas, munay rurasqakuna watukuqniyuqpipas kay mana allin kawsaykunaqa yapakuchkanpuni; kaqtaq karupi tarikuq Estadopa qunqasqan llaqtakunapipas; chay llaqtakunapiqa huchachakuypas mana kanchu. Registro civilkunapi mana qillqachispapas wawakunapa kaqnintaqa waqllichillanchiktaq (sapa watapi pachakmanta 28 paqriq wawakuna mana registrokunapi qillqasqachu qhipanku); manaraq watanpi llamk'anaman yaykunku iskay hunu irqikunapas, wayna sipaschakunapas; kaqtaq q'upakunapipas, qhuyakunapipas, k'ikllukunapi uskhakuspapas, qullqiyuqkunapa wasinpi llamk'achispapas, hawa llaqtakunapi llamk'achispas wawakunapa kallpanta qichunchik. Kaqtaq irqikunamantaqa qispisqa kayninta qichunchik (manaraq 18 watayuq yaqa 3,500 wawakunanam ima huchamantapas wichq'asqa tarikunku; sapa pachakmanta 70 huñunasqa wasikunapi tiyachisqa kanku, sapa pachakmanta 30taq ima huchamantapas wichq'asqa kachkanku)